Удж сетысьяслы да велöдан учреждениеяслы колö öтув тöждысьны колана кадръяс дасьтöм да уджöн могмöдöм вöсна

Россияса экономика выльмöдан условиеясын уджалан кадръяс дасьтöм йылысь сёрнитiсны Россия Федерацияса Каналан Сöвет бердын уджалан группалöн заседание вылын, мый мунiс Москваын Коми Республикаса Юралысь Вячеслав Гайзерлöн веськöдлöм улын.

«Сiйö, кыдзи талун дасьтöны уджалан кадръяс, оз лöсяв сöвман экономикалöн корöмъяслы. Татшöм лöсявтöмыслöн медшöр, системнöй помкаыс сыын, мый абу сэтшöм механизм, кодi эськö йитiс уджалан кадръяс дасьтан системасö, мый кольö кызвыннас государственнöй системаöн, тайö кадръяслöн коланлун системакöд, мый кызвыннас колö асшöр бизнеслы, торйöн нин промышленносьтын, вузасьöмын, стрöитчöмын, видз-му овмöсын, ичöт предприятиеясын», – висьталiс Коми Республикаса Юралысь.

Кадръяс дасьтан да наöн вöдитчан системаяс костын сёрнитчöмыс абу медсясö сы вöсна, мый уджсикасъясыс да рынок корöм серти велöдчан тшупöдыс öта-мöдыскöд оз лöсявны, а сiдзжö удж сетысьяс омöля участвуйтöны специалистъясöс дасьтöмын – велöдан учреждениеяс абу дасьöсь кывкутны сы вöсна, кыдзи да кöнi кутасны водзö уджавны налöн выпускникъяс.

«Удж сетысьяслöн уджсикасö велöдан учреждениеяс дорö медшöр норасьöмыс, – тöдчöдiс В.Гайзер, – сыын, мый босьтöм тöдöмлунъясыс оз лöсявны уджлы. Уна выпускник оз куж уджавны выль оборудование вылын да оз вермы технологияяс да удж рынокын корöмъяс вежсьöм вöсна кокньыда вежны уджсикас туйвизьсö да пырöдчыны выляс. Тадзикöн, öтарсяньыс миян эм уджтöмалöм, а мöдарсяньыс – зэв ёна оз тырмыны торъя отрасльяслы уджалан кадръяс. Тайö мытшöдъяссö колö бырöдны удж ресурс баланс водзвыв арталöмöн», – пасйис Коми Республикаса Юралысь.

Уджалан группалöн заседание вылын вöлi сетöма индöм мытшöдъяссö решитан вариантъяс да торъя вöзйöмъяс, мыйяс серти лоас позянлун öтувтны вынъяссö велöдан учреждениеяслысь да став сикас тшупöда власьтлысь профессиональнöй кадръяс дасьтöмын.

Россияса Каналан Сöвет Президиумлöн заседание вылын, мый лоö Россия Федерацияса Президент Дмитрий Медведев веськöдлöм улын тавося косму тöлысь помын, медшöр видлаланторнас лоö уджалан кадръяс дасьтöм.